Egy vigasztalóval kevesebb
Idegösszeomlásban halt meg egy ember, aki hosszú időn át hivatásszerűen csillapította az idegeket. A híres sárga detektívről van szó, Charlie Chanról, a nevezetes amerikai detektívfilmek főszereplőjéről, akit polgári nevén Warner Olandnek hívtak. Charlie Chan sohasem vesztette el a fejét és a jó humorát, Warner Oland azonban, úgy látszik, érzékenyebb és nyugtalanabb egyéniség volt. Charlie Chan minden életveszélyből fölényesen kivágta magát – Warner Olandnek nem volt ilyen szerencséje. Utolsó filmjét már nem fejezhette be. A világ megint szegényebb lett egy megnyugtató és kedves mulattatóval. Megint eltűnt egy ember, akire senki sem haragudott, aki hosszú pályáján senkinek sem okozott bajt és kellemetlenséget. Szomorú ez, hiszen éppen olyankor tűnnek el sorra a nagy vigasztalók, amikor a világnak a legtöbb vigaszra volna szüksége.

Forrás 
 Lásd a vitalapot!

Jegyzetek